b"\n_START_ARTICLE_\nLorenzo Costa\n_START_PARAGRAPH_\nLorencas Kosta (it. Lorenzo Costa, apie 1460 \xe2\x80\x93 1535 m. kovo 5 d.) \xe2\x80\x93 ital\xc5\xb3 renesanso dailininkas i\xc5\xa1 Feraros. Dirbo Bolonijoje ir Mantujoje.\n_START_SECTION_\nBiografija\n_START_PARAGRAPH_\nBiografini\xc5\xb3 fakt\xc5\xb3 apie Lorenco Kostos gyvenim\xc4\x85 i\xc5\xa1lik\xc4\x99 ma\xc5\xbeai. Dailininkas gim\xc4\x97 apie 1460 m. Feraros mieste. Pirmuosius mokslus, sp\xc4\x97jama, i\xc5\xa1\xc4\x97jo pas vietos dailinink\xc4\x85 Erkol\xc4\x99 de Robert\xc4\xaf, buvo paveiktas Kozimo Turos dail\xc4\x97s. 1483 m. Kosta persik\xc4\x97l\xc4\x97 \xc4\xaf Bolonij\xc4\x85, kur tapo vienu pagrindini\xc5\xb3 miesto dailinink\xc5\xb3 \xe2\x88\x92 pirmasis jo \xc5\xbeinomas i\xc5\xa1lik\xc4\x99s darbas buvo atliktas miesto valdan\xc4\x8diosios Bentivoljo (Bentivoglio) gimin\xc4\x97s u\xc5\xbesakymu. Kosta daug dirbo Bolonijos ba\xc5\xbeny\xc4\x8diose tapydamas altorinius paveikslus. Da\xc5\xbenai projektus atlikdavo kartu su Bolonijos dailininku Fran\xc4\x8desku Fran\xc4\x8dija, kuris paveik\xc4\x97 jo tapyb\xc4\x85. Apie 1499 m. jis lank\xc4\x97si Feraroje ir Umbrijoje. Patyr\xc4\x97 Perud\xc5\xbeino \xc4\xaftak\xc4\x85. 1503 m. lank\xc4\x97si Romoje. Jo fig\xc5\xabr\xc5\xb3 modeliavimas \xc4\xafgavo \xc5\xa1velnumo. Kostos geriausi darbai datuojami Bolonijos periodu. Jis dirbo San Giacomo Maggiore, San Petronio ba\xc5\xbeny\xc4\x8diose, \xc5\xa0v. Secilijos oratorijoje. K\xc5\xabr\xc4\x97 altorinius paveikslus ir freskas._NEWLINE_Popie\xc5\xbeiaus Julijaus II-ojo iniciatyva i\xc5\xa1vijus Bentivoljo \xc5\xa1eim\xc4\x85 i\xc5\xa1 Bolonijos, Kosta mieste nepasiliko. 1506 m. jis atvyko \xc4\xaf Mantuj\xc4\x85, kur tapo oficialiu Gonzag\xc5\xb3 dvaro dailininku, pakeisdamas mirus\xc4\xaf Mantenj\xc4\x85. Anks\xc4\x8diau, 1504 m. markizo Fran\xc4\x8desko Gonzagos \xc5\xbemona Izabel\xc4\x97 d'Est\xc4\x97 buvo u\xc5\xbesakiusi paveiksl\xc4\x85 savo tapybos kambariui studiolo. Kosta jame atliko 2 paveikslus: \xe2\x80\x9eIzabel\xc4\x97s d'Est\xc4\x97 dvaras\xe2\x80\x9c ir \xe2\x80\x9eKomo valdymas\xe2\x80\x9c, kurie buvo paremti Mantenjos pie\xc5\xa1iniais. Oficialiu dvaro dailininku Lorencas Kosta Mantujoje i\xc5\xa1buvo iki 1524 m., kada j\xc4\xaf pakeit\xc4\x97 atvyk\xc4\x99s D\xc5\xbeulijus Romanas. Paskutinis jo darbas datuojamas 1525 m. Tai buvo altorin\xc4\x97 tapyba Sant Andrea (\xc5\xa0v. Andriaus) ba\xc5\xbeny\xc4\x8dioje. Lorencas Kosta mir\xc4\x97 1535 m. kovo 5 d. Mantujoje. Jo s\xc5\xabn\xc5\xabs, Ipolitas ir D\xc5\xbeirolamas, tapo dailininkais. Retkar\xc4\x8diais Kosta vadinamas Vyresniuoju, kad atskirti nuo savo an\xc5\xabko bendravard\xc5\xbeio, irgi dailininko, Lorenco."